Powell poziva na veću međunarodnu suradnju u Iraku (16/5/04) - 2004-05-16
"Tražimo članove nove iračke vlade koje će irački narod poštivati prihvatiti"
Državni tajnik Colin Powell založio se za veću suradnju u nalaženju zajedničkog pristupa Iraku i u rješavanju izraelsko-palestinskog sukoba. Gospodin Powell govorio je na ovim pitanjima na Svjetskom ekonomskom forumu u Jordanu. Američki državni tajnik govorio je o temama za koje se očekivalo da će zasjeniti ovaj skup svjetskih političkih poslovnih čelnika u Jordanu. On je priznao da napori na rješavanju izraelsko-palestinskog sukoba nisu dali rezultata, te da mirovni proces treba ponovno pokrenuti. Gospodin Powell je kazao da priliku za to nudi plan izraelskog premijera Ariela Sharona o jednostranom izraelskom povlačenju iz pojasa Gaze. Američki šef diplomacije također je branio podršku koju je predsjednik Bush iskazao za izraelski plan. "Predsjednik je postupio kako je postupio jer se mirovni proces napao na mrtvoj točki. Premijer Sharon je istupio s prijedlogom o uklanjanju naselja u pojasu Gaze i početku uklanjanja naselja na Zapadnoj obali. Odlučili smo da tu priliku treba iskoristiti, jer se po prvi puta govorilo o uklanjanju, a ne izgradnji naselja," kazao je gospodin Powell. Državni je tajnik također branio izjavu predsjednika Busha da treba priznati novu realnost na terenu, koja je shvaćena kao njegova podrška mogućim izraelskim težnjama o zadržavanju kontrole nad nekim dijelovima palestinskog teritorija. Prema njegovim riječima, predsjednik Bush donio je odvažnu i kontroverznu odluku kako bi ponovno pokrenuo mirovni proces. Državni je tajnik dodao da Sjedinjene Države ostaju predane budućoj palestinskoj državi i konačnom rješavanju izraelsko-palestinskog sukoba u skladu s postojećim rezolucijama Ujedinjenih naroda. Gospodin Powell također je pozvao na veću međunarodnu suradnju u Iraku. Kako je rekao, Sjedinjene Države blisko surađuju s izaslanikom Ujedinjenih naroda Lakhdarom Brahimijem u naporima da se sastavi prijelazna iračka vlada koja će preuzeti kontrolu nad zemljom krajem lipnja. "Tražimo čelnike koje će narod Iraka poštivati i prihvatiti. Možete biti sigurni da će, kada ti ljudi budu pronađeni, i kada veleposlanik Brahimi iznese svoje preporuke Ujedinjenim narodima, Sjedinjene Države zajedno sa svojim kolegama u Vijeću sigurnosti, biti spremne podržati njegov rad," kazao je gospodin Powell. Državni je tajnik izrazio uvjerenje da će prijelazna iračka vlada pozvati američke snage da ostanu u zemlji kako bi čuvale sigurnost. Govoreći o otkriću zlostavljanja iračkih zatvorenika u zatvoru Abu Ghraib, kazao je: "Ono što sam vidio, šokiralo me, kao što je šokiralo i sve Amerikance. To što su ti mladi muškarci i žene učinili u potpunom je neskladu s vrijednostima naše vojske i naše zemlje. Također smo šokirani jer smo svjesni kako će se to odraziti u regiji. Ljudi će se pitati: "Je li to Amerika u koju smo vjerovali, i čijim smo se etičkim vrijednostima tako mnogo godina divili?" Gospodin Powell je obećao da će krivci biti kažnjeni.